**Shirley Isabelle Theresa Bernadette Bottolfsen** (1934–2021) var en irsk-norsk ildsjel og velgjører.

I over 30 år samlet hun inn penger og andre nødvendigheter, i første rekke til innenbys trengende. Hun var svært kjent i lokalmiljøet, og godt synlig i Bodøs bybilde, mye på grunn av hennes fargerike joggedress, som var dekket av sponsormerker fra byens bedrifter. I tiden før jul foresto hun innsamling av gaver og mat til byens ensomme og trengende.[]

Familieliv
----------

Shirley Bottolfsen ble født i Tipperary i Irland, og kom fra en katolsk familie. Hun var ett av fem søsken og vokste opp i Irland og England. Hun flyttet til Norge i 1956, som 21-åring, etter at hun giftet seg med styrmannen Ivar John Larsen, opprinnelig fra Godøy utenfor Bodø. Larsen omkom i forbindelse med en fallulykke på et bulkskip i Rotterdam i desember 1969, og Shirley ble alene med to barn. I 1983 giftet hun seg på nytt, denne gang med tannlege Per Bottolfsen.

Bottolfsen bodde i det samme huset i Bodø fra 1977. Per Bottolfsen døde i 2012, og påfølgende år valgte en gruppe frivillige i byen å pusse opp huset hennes, som takk for hennes langvarige innsats for byens trengende.

Hjelpearbeid
------------

Bottolfsen jobbet for Frelsesarmeen og Bodø kommune, i tillegg til at hun hadde egne innsamlingsaksjoner. Hun samlet inn penger, primært ved å ta oppstilling med sin bøsse i Glasshuset i Bodø. Hun avholdt også et eget sommerlotteri. I 2005 hadde hun samlet inn til sammen 7 millioner kroner. Hun var også en viktig velgjører for utenbys mottakere, blant annet et barnehjem i Litauen. Shirley Bottolfsen samlet også inn flere hundre tusen kroner til trengende og eldre i Porsanger; noe hun ble hedret av kommunen for i 2009. Pengene gikk blant annet til anskaffelse av et nytt kaffeservise for 70 personer, og duker til Porsanger Helsetun. Hun samlet inn og leverte mat til Bodøs trengende seks dager i uka, og gav julegaver til byens fattige hver jul. I 2004 anskaffet hun trygghetsalarmer til de eldre i Bodø, og protesterte mot kommunens egenandel på innkjøp av slik alarm. I 2012 samlet hun inn penger til en gruppe sigøynere for at de skulle kunne reise hjem til Romania, men følte at de misbrukte tilliten hennes da de reiste til Oslo i stedet.

Utmerkelser
-----------

Shirley Bottolfsen mottok Kongens fortjenstmedalje i sølv i 2005 for sitt frivillige, humanitære arbeid. Det samme året laget TV 2 en dokumentar om henne, kalt *Julenissen kommer fra Irland*. I 2014 mottok hun en internasjonal pris fra organisasjonen Lions Club; lokallagslederen i Bodø hadde da jobbet for at Bottolfsen skulle få denne prisen i over 20 år. Hun mottok John I. Alvheims ærespris i 2014. Bottolfsen ble kåret «Årets ålreite dame» i desember 2015, og mottok dermed Harry Hole-prisen på 1 million kroner som går til et veldedig formål

Referanser
----------

1. 1 2   www.nrk.no[Hentet fra Wikidata]
2. 1 2 3  Roy-Arne Salater (18. november 2009). «Engelen fra Bodø». TV 2. Arkivert fra originalen 17. november 2014.
3. ↑  Thor Harald Henriksen (28. august 2013). «I alle år har Shirley hjulpet andre - nå får hun hjelp». *Verdens Gang*.
4. 1 2  Lise Forfang Hagen (30. mars 2014). «Shirley Bottolfsen fikk internasjonal veldedighetspris». NRK.
5. 1 2 3 4  «Alene for de ensomme». *Avisa Nordland*. 22. november 2005.
6. ↑  «Shirley Bottolfsen donerte kr 10 000 til Porsanger kommune». Porsanger kommune. 30. mars 2009.
7. ↑  Kari Skeie (4. mai 2011). «Her kjører hun mat ut til fattige bodøværinger». NRK.
8. ↑  Tore John Andreassen (8. desember 2004). «165 må betale for trygghet: Shirley Bottolfsen vil også i dag protestere mot egenandel på trygghetsalarmen». *Avisa Nordland*.
9. ↑  Susanne Lysvold (23. september 2012). «'Spinnvilt og ufint av Bottolfsen'». NRK.
10. ↑  «Julenissen fra Irland». *Avisa Nordland*. 27. desember 2005.
11. ↑  «Slik hyller de Shirley». *Bodø Nu*. 12. februar 2014.
12. ↑  «Shirley Bottolfsen fikk internasjonal veldedighetspris - Lions Club Bodø Bodin». Lions Norge. 1. april 2014. Arkivert fra originalen 29. november 2014. Besøkt 17. november 2014.
13. ↑  Erik Tørrissen (4. mai 2014). «Shirley Bottolfsen fikk Alvheims ærespris». Fremskrittspartiet. Arkivert fra originalen 29. november 2014.  «Arkivert kopi». Archived from the original on 29. november 2014. Besøkt 17. november 2014. CS1-vedlikehold: Uheldig URL (link)
14. ↑  NRK Nordland 2. desember 2015, Shirley (81) er årets ålreite dame. Besøkt 9. desember 2015.

|  |  |
| --- | --- |
| Oppslagsverk/autoritetsdata | BIBSYS **·** Geni **·** VIAF **·** ISNI
 |